Document ID: /roh_data/filtered/fineweb-2-filterrobots_roh.jsonl.gz/57367

Quai è stà live da Degen
Quest liveticker da rtr.ch lascha reviver ils trais dis da l’Open Air Lumnezia 2022. Cun sa muventar plinengiu dovri magari pazienza, fin ch’ils proxims posts vegnan chargiads.
Il ticker è a fin
-
1:10
Nus schain adia
Dis da bellezza, chaliras, urizis, bleras bellas emoziuns, duas interrupziuns da la forza electrica e duas giadas turnà en funcziun – l’Open Air Lumnezia 2022 ha purschì in pau dal tut e chala a la fin dals quints positiv.
-
0:58
L’energia è definitiv enavos
Il grond act final, la band Biffy Clyro da la Scozia è finalmain puspè sin il palc e quai cun blera energia!
-
0:21
I tuna da soundcheck
Las glischs tar nus en il container glischan puspè – e da la tribuna èn era d’udir las ghitarras da Biffy Clyro. Sco i para pon els propi anc manar tras lur concert.
-
0:03
Davos las culissas vegn lavurà fitg
Il comité d’organisaziun ha gist annunzià ch’ins haja stuì tschentar giu l’electricitad sin tribuna gronda per stabilisar la rait. Parallel èn els vi da bajegiar enturn la tribuna, per che l’act final Biffy Clyro possia anc sunar.
-
23:48
Puspè nagina electricitad
Lo & Leduc èn turnads sin tribuna – han dentant suenter curt stuì rumper giu lur concert ord motivs da segirtad. Uss è la forza electrica puspè interrutta sin l’entir areal dal festival.
-
23:26
Nagin tun vers la fin dal concert
Tuttenina n’han ins betg pli udì ils dus bernais Lo & Leduc. Tge ch’il problem è na san ins anc betg. Enstagl da la band chanta ussa il public.
-
23:24
Lukas ed Elias sentan il puls dal festival
Noss moderatur Elias ed il responsabel per social media Lukas han discurrì davart ils ultims trais intensivs e divertents dis a Degen.
-
23:12
Lo & Leduc sin tribuna
Cun novas chanzuns e baininqual da lur hits persvadan Lo & Leduc sin tribuna gronda da l’Open Air Lumnezia. L’areal è fullanà e la glieud è ord chadaina. Sco pitschna surpraisa per vus emettain vinavant, ed uschia il concert entir ed entratg.
-
22:17
Retschas plainas avant tribuna
Il public ha chattà la via sin l’areal da concert e prendì cun els buna luna e blera energia per ils concerts finals.
-
21:45
NullSiatNov hala detg
Sco proxim èn Lo & Leduc sin tribuna. Avant quatter onns avain nus fatg cun els la versiun rumantscha da lur grond hit 079. En quest artitgel chattais era il text rumantsch per tgi che vul chantar questa versiun durant lur concert ...
-
20:34
Fin uss funcziuna puspè tut
Cun excepziun da l’aura funcziuna puspè tut. Ils concerts han stuì vegnir spustads enavos per insaquantas minutas. Sco proxim suonda il rapper tudestg Alligatoah.
-
19:43
Il terz di cun Elias Tsoutsaios
Avant che surpigliar l’emissiun da radio ha noss moderatur anc recapitulà il suentermezdi e fatg in sguard enavant sin il program da questa saira. Cun Bastian Baker, Alligatoah, Lo & Leduc e sco punct culminant cun la gruppa Biffy Clyro.
-
19:23
L’electricitad e la musica èn puspè enavos
Bunas novitads per tuts che spetgan vi dal radio sin l’emissiun: Nus emettain puspè live ord la rulotta. Bastian Baker ha cumenzà cun ses concert. Deplorablamain per il vast public avant tribuna è era la plievgia turnada.
-
19:07
Il public na sa lascha betg disturbar
Nagina electricitad, in uradi, chametgs e tuns – ma las visitadras ed ils visitaders na sa laschan betg decuraschar e spetgan avant tribuna per il proxim concert.
-
18:57
L’electricitad curra puspè
L’agregat d’urgenza è mess en funcziun e collià. Plaunet curra l’electricitad puspè ed ils emprims sistems van puspè en funcziun.
-
18:44
L’entira regiun senza electric
Sco i para n'ha l’entira Lumnezia per il mument nagina forza electrica. Era davos las culissas ha il stop d’electricitad consequenzas. Qua èn las pumpas da las tendas da VIP crudadas ora, uschia che la tenda è sballunada.
-
18:30
I vegn lavurà mordio davos las culissas
Gidanters e gidantras dattan tut per che l’electricitad curra puspè.
-
18:13
Per tge es ti enconuschents?
Nus essan ids sin l’areal dal festival ed avain vulì savair per tge che la glieud ch’èn qua sajan enconuschenta, tge che è lur spezialitad. Tar il proxim giast sin tribuna a Degen fiss quai cler: Bastian Baker. Cura ch’el po ir sin il palc, n’è anc betg cler.
-
18:05
Panna d’electricitad
Enta Degen èsi per il mument vegnì ruassaivel – fin uss n’èsi anc betg clar daco che l’electricitad è crudada ora. Nus tegnain vus sin il current.
-
17:48
Blera glieud – blera consumaziun
Bun 18’500 persunas chattan mintgamai la via enta Degen al festival. Blera glieud munta dentant era gronda said e gronda fom. Ord quest motiv hai sin l’entir areal diversas bars e stans da magliar.